Rino Serra/Tèra mìa/14


Dik 
Col ferfoj ch 'a girava 'n giardin 
Fra le piante ij busson e ij rosin 
J'é pa pì a girolé stamatin!

L'ha lassane jer sèira a fin d'ani 
Pian pianin come giòla 'nt el vent, 
Na giolà pròpi longa ij soj ani,
aran stàit ed nòstia vita pì 'd sent.

Dissèt ani 'l bon Dik l 'ha vivù
An girand ed sà e 'd là 'n giardin, 
E per quindes con Tel l'ha godù 
Ed na vita lontan dai sagrin;

Mach el tron ant ij di 'd tempora! 
Lo mandava 'n "bestia" e pa mal, 
A corìa come mat sot la pieuva
A fermelo, i fasìo manch la preuva.

El bon Dik l 'ha vivù la soa vita 
Sensa mai lamentesse un moment, 
Ògni còsa per chiel l 'era drita 
Vivìa 'nt el sò mond tut content;

L'era un grand cassador ed laserte 
Jë stanava con sò nas sovrafin, 
Ògni tant an fra ij ram e le pertie
Chiel a barbava 'd cò quàiche oslin.

J'ùltim ani 'l sò nèir lustr mantel
L'é sbianchì 'n sel muso ... smijava pì bel, 
A-j dasìa come n 'aria seriosa
Col bianch pèj an sla testa grassiosa.

Col ferfoj ch 'a girava 'n giardin 
Fra le piante ij busson e ij rosin 
J'é pa pì a girolé stamatin!

(Gené 1996)

Rino Serra
Leteratura piemontèisa